แผลร้อนในมีลักษณะอาการและเกิดจากสาเหตุใด
แผลร้อนในมีชื่อทางการแพทย์ว่า  “แผลแอฟทัส” ลักษณะแผลเมื่อเริ่มเป็นใหม่ๆจะขึ้นเป็นตุ่มแดง มีหัวสีขาวอยู่ตรงกลาง มักเป็นตุ่มเดียว ตุ่มแดงนี้จะแตกออกเป็นแผลภายใน 2-3 วัน แผลที่เกิดขึ้นมีขนาดเส้นผ่าศูนย์กลางประมาณ 0.2-0.5 เซนติเมตร มักพบในช่องปากบริเวณแก้มและริมฝีปาก อาจเป็นที่ลิ้นและเหงือกได้ด้วย แผลนี้จะหายไปเองภายในเวลาประมาณ 7-10 วัน ส่วนใหญ่หายโดยไม่มีรอยแผลเป็น มีส่วนน้อยที่แผลมีขนาดใหญ่และลึก หายยาก มีอาการเจ็บมาก เมื่อหายจะเป็นแผลเป็น 

ผู้ที่เป็นๆ หายๆ และไม่หายขาด ต้องสำรวจว่า มีความผิดปกติของร่างกายในระบบอื่นร่วมอยู่ด้วยหรือไม่ เช่น ลำไส้ใหญ่อักเสบ โรคท้องเดินเรื้อรัง โรคโลหิตจาง เนื่องจากขาดสารอาหารบางชนิด เช่น วิตามินบี 12 และธาตุเหล็ก หรือมีโรคของระบบฮอร์โมน พบว่า บางคนมีอาการดีขึ้นขณะตั้งครรภ์ ซึ่งในรายเช่นนี้ ในการรักษาอาจจำเป็นต้องให้ฮอร์โมนเพศหญิงประเภทเดียวกับยาคุมกำเนิด หรือเป็นผู้ที่มีสุขภาพไม่สมบูรณ์จากการพักผ่อนไม่เพียงพอและขาดสารอาหารที่เป็นประโยชน์ต่อร่างกาย หรืออาจเกิดจากสาเหตุอื่นอีก เช่น แผลบาดเจ็บจากแปรงสีฟันกระแทก ถูกฟันกัด ถูกกระดูกเป็ดไก่ทิ่มขณะกินอาหาร อาจเกิดจากการติดเชื้อ เช่น เชื้อไวรัส ที่เรียกว่า เริมหรือแผลเฮอร์บีส แต่เริมจะเป็นบริเวณผิวที่ริมฝีปากและบริเวณใกล้เคียงมากกว่าที่จะเป็นในเยื่อบุช่องปาก ถ้าเมื่อใดเกิดเป็นในช่องปากแสดงว่า ผู้ที่เป็นอยู่ในสภาพภูมิต้านทานต่ำกว่าปกติ จะมีอาการไข้สูง อ่อนเพลีย ซึ่งต่างกับผู้เป็นแผลแอฟทัส ซึ่งไม่มีอาการผิดปกติทางร่างกายให้เห็น
อายุรศาสตร์ (อายุรศาสตร์) - Internal Medicine